ÍAV fá viðurkenningu fyrir aðbúnaðar - og öryggismál 23. nóvember 2004 ÍAV fá viðurkenningu fyrir aðbúnaðar - og öryggismál ÍAV fengu , föstudaginn 17. janúar 2003 , viðurkenningu frá Trésmiðafélagi Reykjavíkur fyrir aðbúnaðar - og öryggismál . Stefán Friðfinnsson , forstjóri ÍAV , tók við viðurkenningunni úr hendi Finnbjörns Hermannssonar , formanns Trésmiðafélags Reykjavíkur . Á myndinni eru frá vinstri Stefán , Baldur Reynisson , byggingastjóri ÍAV í Klapparhlíð og Finnbjörn . Aðbúnaðar - og öryggismál hafa verið eitt af baráttumálum Trésmiðafélags Reykjavíkur um langa hríð . Með samstilltu átaki félagsins , Vinnueftirlits ríkisins og annarra aðila hafa öryggisþættir , ástand aðbúnaðar og umgengni á vinnustöðum batnað á undanförnum árum til muna . Eitt af því sem félagið hefur gert til að vekja athygli á aðbúnaðar - og öryggismálum byggingamanna er að veita fyrirtæki sem skarar framúr í þessum málaflokki viðurkenningu fyrir skilning sinn og framtakssemi . Fyrsta viðurkenningin fór fram 1985 og hefur verið árlegur viðburður frá þeim tíma að einu ári undanskildu , 1997 , þá fannst ekkert fyrirtæki sem aðbúnaðarnefnd félagsins taldi viðurkenningavert . Aðbúnaðarnefnd Trésmiðafélags Reykjavíkur hefur á undanförnum vikum verið að störfum og skoðað ýmis fyrirtæki og beint athyglinni aðallega að útivinnustöðum . Í áliti nefndarinnar segir að í ár hafi Íslenskir aðalverktakar orðið fyrir valinu . Sérstaklega þótti vinnuaðstaða þeirra í Klapparhlíð í Mosfellsbæ standa uppúr . Öll aðstaða s.s. kaffistofa , hreinlætisaðstaða og fatageymsla eru til mikillar fyrirmyndar . Öll umgengni á vinnusvæðinu sjálfu góð , notkun persónuhlífa og önnur öryggisatriði til fyrirmyndar . Þess ber að geta að allir vinnustaðir Íslenskra aðalverktaka eru til fyrirmyndar hvað varðar aðbúnað að starfsfólki . Einnig hefur fyrirtækið sýnt frumkvæði í heilsuskoðun starfsmanna og eru með ýmis verkefni sem lúta að fyrirbyggjandi aðgerðum gegn slysum og álagssjúkdómum .